text: Fast rute mellem Sønderborg og København
  13 august 2012 kl. 06.59
  Motorvejen til Sønderborg giver nye muligheder for Sønderborg Lufthavn. Danish Air Transport vil nu flyve fast med 4 daglige afgange til København.
  På fredage bliver der dog kun 3 afgange på ruten.
  Danish Air Transport har siden Cimber Sterlings konkurs fløjet på ruten med et nød-program, men selskabet fra Vamdrup tror på, at ruten har en god fremtid foran sig.
  - Vi har efter sonderinger hos det lokale erhvervsliv besluttet, at vi vil satse fuldt og helt på at blive sønderjydernes ruteselskab, når det gælder flyvninger til og fra København. Vi tror på, at det er muligt at opbygge en levedygtig rute, siger adm. direktør i Danish Air Transport, Lars Høeg.
  Han påpeger, at forårets åbning af motorvejen mellem Kliplev og Sønderborg har gjort Sønderborg Lufthavn mere attraktiv for sønderjyderne fra Tønder til Haderslev.
  